曹雪芹
警幻仙姑赋
方离柳坞，乍出花房。
但行处，鸟惊庭树；
将到时，影度回廊。
仙袂乍飘兮，闻麝兰之馥郁；
荷衣欲动兮，听环佩之铿锵。
靥笑春桃兮，云堆翠髻；
唇绽樱颗兮，榴齿含香。
纤腰之楚楚兮，回风舞雪；
珠翠之辉辉兮，满额鹅黄。
出没花间兮，宜嗔宜喜；
徘徊池上兮，若飞若扬。
蛾眉颦笑兮，将言而未语；
莲步乍移兮，待止而欲行。
羡彼之良质兮，冰清玉润；
羡彼之华服兮，闪灼文章。
爱彼之貌容兮，香培玉琢；
美彼之态度兮，凤翥龙翔。
其素若何？春梅绽雪。
其洁若何，秋菊被霜。
其静若何，松生空谷。
其艳若何，霞映澄塘。
其文若何，龙游曲沼。
其神若何，月射寒江。
应惭西子，实愧王嫱。
奇矣哉！
生于孰地，来自何方？
信矣乎！
瑶池不二，紫府无双。
果何人哉？如斯之美也！